Document ID: 32002D0472

Rozhodnutie Komisie
z 20. júna 2002
ustanovujúce špecifické podmienky pre dovoz produktov rybolovu z Bulharskej republiky
(oznámené pod číslom dokumentu C(2002) 2195)
(Text s významom pre EHP)
(2002/472/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 91/493/EHS z 22. júla 1991 ustanovujúcu zdravotné podmienky na výrobu produktov rybolovu a ich umiestňovanie na trhu [1], naposledy zmenenú a doplnenú smernicou č. 97/79/ES [2], najmä na jej článok 11 ods. 1,
keďže:
(1) V Bulharskej republike bola vykonaná inšpekcia v mene Komisie s cieľom overenia podmienok, za akých sa produkty rybolovu vyrábajú, skladujú a odosielajú do krajín spoločenstva.
(2) Požiadavky bulharskej legislatívy na zdravotnú kontrolu a monitorovanie produktov rybolovu je možné považovať za ekvivalentné požiadavkám uvedeným v smernici č. 91/493/EHS.
(3) Predovšetkým "Národná veterinárna služba (NVS) ministerstva poľnohospodárstva a lesníctva" je zodpovedná za efektívne overovanie aplikácie platnej legislatívy.
(4) Je vhodné stanoviť podrobné pravidlá týkajúce sa zdravotného osvedčenia, ktoré musí byť podľa smernice č. 91/493/EHS priložené k zásielkam produktov rybolovu dovážaných do krajín spoločenstva z Bulharska. Tieto pravidlá musia predovšetkým špecifikovať definíciu vzorového osvedčenia, minimálne požiadavky týkajúce sa jazyka alebo jazykov, v ktorých musí byť vypracované, a tiež postavenie osoby oprávnenej podpísať toto osvedčenie.
(5) Označenie, ktorým musia byť produkty rybolovu vybavené, musí uvádzať názov tretej krajiny a číslo schválenia/registračné číslo podniku, spracovateľského plavidla, mraziarne alebo mraziarenského plavila, odkiaľ výrobok pochádza, s výnimkou určitých mrazených produktov.
(6) Okrem toho musí byť vypracovaný zoznam schválených podnikov, plávajúcich tovární alebo mraziarní a zoznam plávajúcich mraziarní vybavených v súlade s požiadavkami smernice Rady č. 92/48/EHS [3]. Tieto zoznamy sa musia zostaviť na základe informácií, ktoré NVS poskytne Komisii. Preto je úlohou NVS zabezpečiť dodržiavanie ustanovení uvedených v článku 11 ods. 4 smernice č. 91/493/EHS.
(7) NVS poskytla oficiálne uistenie o súlade s pravidlami stanovenými v kapitole V prílohy k smernici č. 91/493/EHS v súvislosti s kontrolou produktov rybolovu a o dodržiavaní hygienických požiadaviek ekvivalentných ustanoveniam uvedeným v tejto smernici.
(8) Inšpekčná návšteva v Bulharsku však odhalila určité nedostatky vo veterinárnej kontrole v súvislosti s identifikáciou nedostatkov v rybárskych podnikoch a pri uvádzaní údajov vo vývozných zdravotných osvedčeniach pre produkty rybolovu a živé ryby. Preto si bude pridávanie nových podnikov alebo plavidiel do zoznamu podnikov a plavidiel, pre ktoré je povolený dovoz z Bulharska, vyžadovať novú inšpekčnú návštevu odborníkov Komisie na mieste.
(9) Vzhľadom na výsledky inšpekčnej návštevy sa nebude zníženie frekvencie fyzických kontrol, stanovené rozhodnutím Komisie č. 94/360/ES z 20. mája 1994 o zníženej frekvencii fyzických kontrol zásielok určitých produktov platnej pre tretie krajiny, podľa smernice Rady 91/675/EHS [4], uplatňovať na produkty rybolovu dovážané z Bulharska.
(10) Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
"Národná veterinárna služba (NVS) ministerstva poľnohospodárstva a lesníctva" bude kompetentným orgánom v Bulharsku overujúcim a potvrdzujúcim súlad produktov rybolovu s požiadavkami smernice č. 91/493/EHS.
Článok 2
1. Produkty rybolovu dovážané do krajín spoločenstva z Bulharska budú vyhovovať podmienkam uvedeným v odsekoch 2, 3 a 4.
2. Každá zásielka musí obsahovať očíslovaný originál zdravotného osvedčenia, riadne vyplneného, podpísaného, opatreného dátumom a pozostávajúceho z jedného hárku papiera v súlade so vzorom uvedeným v prílohe I.
3. Produkty budú pochádzať zo schválených podnikov, plávajúcich tovární, mraziarní alebo z registrovaných plávajúcich mraziarní uvedených v prílohe II.
4. S výnimkou mrazených produktov rybolovu vo veľkoobjemovom balení určených na výrobu konzervovaných potravín musí byť na každom balení uvedené slovo "BULGARIA (BULHARSKO)" a číslo schválenia/registračné číslo podniku, plávajúcej továrne, mraziarne alebo plávajúcej mraziarne, odkiaľ výrobok pochádza, napísané nezmazateľným písmom.
Článok 3
1. Osvedčenie uvedené v článku 2 ods. 2 musí byť vypracované minimálne v jednom z úradných jazykov členského štátu, v ktorom sa vykonáva kontrola.
2. Osvedčenie musí obsahovať meno, funkciu a podpis predstaviteľa NVS a jeho úradnú pečiatku, farebne odlíšenú od ostatného textu.
Článok 4
Pri dovoze produktov rybolovu z Bulharska nebudú členské štáty aplikovať na tieto produkty zníženie frekvencie fyzických kontrol stanovenej rozhodnutím č. 94/360/ES.
Článok 5
1. Príloha II sa bude meniť len na základe inšpekčnej kontroly vykonanej na mieste.
2. Odlišne od odseku 1 sa môže príloha II meniť podľa postupu stanoveného rozhodnutím č. 95/408/ES, ak ide o zmenu názvu alebo o vymazanie podnikov či plavidiel uvedených v tejto prílohe.
Článok 6
Toto rozhodnutie nadobúda účinnosť 24. júna 2002.
Článok 7
Toto rozhodnutie je adresované členským štátom.
V Bruseli 20. júna 2002

Labels: 0
3
18
6